**PRIOPĆENJE ZA MEDIJE**

**16.05.2017.**

**PBZ Croatia osiguranje d.d za upravljanje obveznim mirovinskim fondovima i Valamar Riviera d.d. predali zajedničku ponudu za restrukturiranje društva Helios Faros d.d. u stečaju**

(Poreč, 16.05.2017.) - PBZ Croatia osiguranje d.d. za upravljanje obveznim mirovinskim fondovima i Valamar Riviera d.d. predali su dana 15.05.2017. zajedničku ponudu za ulaganje i dokapitalizaciju društva Helios Faros d.d. u stečaju iz Starog Grada s Hvara.

Helios Faros d.d. više je desetljeća bio nositelj starigradske turističke ponude, a u stečaju se nalazi od veljače 2016. godine. Raspolaže kapacitetima kategorije 2\*-3\*, koji obuhvaćaju 1,465 postelja u turističkim objektima hotela Arkada 2\* i Lavanda 3\*, apartmanima 2\* i kampa Jurjevac, iako je gotovo 20% kapaciteta u čvrstim objektima već neko vrijeme izvan komercijalne funkcije.

U ponudi PBZ Croatia osiguranje d.d. i Valamar Riviera d.d. predlažu plan restrukturiranja te petogodišnji plan ulaganja u turističku imovinu u visini od 650 milijuna kuna. Kroz potpunu obnovu i izgradnju dva ljetovališta visoke kategorije kapaciteta oko 700 smještajnih jedinica, portfelj Helios Farosa d.d. bit će repozicioniran prema premium ponudi čime će i destinacija Stari Grad dobiti na atraktivnosti i prepoznatljivosti. Prema ovom planu, Helios Faros bi nakon obnove hotela Arkada i Lavanda zapošljavao oko 500 djelatnika.

PBZ Croatia osiguranje d.d. i Valamar Riviera d.d. sudjeluju zajednički u ponudi s time da će budući zadatak Valamar Rivijere d.d. biti i upravljanje razvojem i poslovanjem Helios Farosa kroz model ugovora o upravljanju poslovnim objektima.

PBZ Croatia osiguranje d.d. za upravljanje obveznim mirovinskim fondovima i Valamar Riviera d.d. ulazak u ovaj projekt vide kao potvrdu sinergije zajedničkog nastupa velikog institucionalnog investitora i strateškog investitora iz sektora turizma koji donosi operativna znanja, stručnosti i rezultate. PBZ Croatia osiguranje d.d. i Valamar Riviera d.d. namjeravaju razvijati buduće poslovanje Helios Farosa d.d. u bliskoj suradnji s destinacijom Stari Grad i s ciljem daljnjeg prosperiteta cijelog otoka Hvara.

Ako stečajni vjerovnici prihvate ponudu PBZ Croatia osiguranja d.d. i Valamar Riviere d.d. kreće se u izradu detaljnog Stečajnog plana koji bi trebao omogućiti izlazak Helios Farosa d.d. iz stečaja i nastavak poslovanja.

**PBZ Croatia Osiguranje dioničko društvo za upravljanje obveznim mirovinskim fondovima** kao jedan od najvećih institucionalnih ulagača u Republici Hrvatskoj i regiji pod upravljanjem ima tri obvezna mirovinska fonda s ukupnom imovinom pod upravljanjem od 14,1 milijardi kuna. Fondovi su aktivni sudionici na tržištu kapitala te su u proteklih nekoliko godina sudjelovali u raznim uspješnim dokapitalizacijama i restrukturiranjima trgovačkih društava kao što su Končar – Elektroindustrija d.d., Hrvatska poštanska banka d.d., HTP Korčula d.d., Granolio d.d., Podravka d.d., Đuro Đaković Grupa d.d., Luka Rijeka d.d. i brojna druga.

**Valamar Riviera d.d.** iz Poreča vodeća je turistička kompanija u Hrvatskoj čija je vizija biti lider u odmorišnom turizmu i partner turističkim destinacijama u kojima posluje. U svojih 30 hotela i ljetovališta te 15 kamping ljetovališta duž jadranske obale – u Istri, na otocima Krku i Rabu te u Dubrovniku, može smjestiti oko 56.000 gostiju dnevno što čini oko 12 posto ukupnog kategoriziranog smještaja u Hrvatskoj. S više od 3 milijarde kuna ulaganja u hrvatski turizam Valamar Riviera svrstava se među najveće investitore u turističkom sektoru. U skladu sa strateškim ciljem daljnjeg rasta putem širenja i partnerstava, Valamar Riviera je u posljednje dvije godine povećala svoj portfelj za 25% kroz uspješne akvizicije turističkih kompanija Hoteli Baška i Imperial Rab.

Odnosi s javnošću

Valamar Riviera d.d.